JAKU IBAN: Sada Bebuah
Oleh JANANG ENSIRING Tusun Ke-24 NGAMBIKA Surat Berita UTUSAN SARAWAK: Sada Bebuah tu kekal berinan undan, ba Tusun Ke-24 tu alai penulis nurunka segenteran sada bebuah ti bepejuluk “Maya Semakin Nyaya”. MAYA SEMAKIN NYAYA Dinga raban empanyat bemunyi nyerarat beiap-iap, Inggap nyelikap di selingap, dikurung bungkung, Madahka hari nyau beginjat nyelandung lindung; Dinga bala ngingit bemunyi bejarit rit-rit Bejelangkit di legit empenit kampung, Madahka matahari udah teginsit, terunji chundung. Peda aku, kami sebuat, ke serambau ke serangkat Bedau enda ngansat, masih enda rarat, Mengkang entap betugung di darung. Jaku randau agi nyampau ari lingkau jagung seladung; Jaku kenang agi enda alah bilang, Bejagang di remang, miga bekurung; Pengawa ke menya apin ulih lengka, Masih disara ke ujung-ujung; Pengingat ke manis dikenang enda abis-abis, Ketawa beterais enggau panjung-panjung; Pengingat ke pait dikejakuka ukai memimit, Ai mata beteresit labuh ngerunung. Siku angkat beranyat nyauka tebimbing, Gagah nyau lemah, lenyau pengering, Mina jaku nya ke agi nyemilu, juring tetaing, Ensumbar patah sepering, rantai temaga; Lalu ngemenangka pesingan lengan kanan, tunjuk puting, Diri ke teleba nanamka mesingun, nguingka sterling Ngerambing di tinting, da entara garis menua. Siku angkat geguat enda dapat, Nyauka sebabat rebah rimpai. Anak gamal ke tinggal Nyau sempiar, panggi utai, Enda nyalah-nyalah baka isi keli disalai; Tang jaku nya ke agi pemadu keru, chukup rangkai, Ensumbar rampung sentagai, Patah kirai sangkuh bemata; Ada nusui diri-empu kala tepejuh, jauh pejalai Belelang ke ujung Tanjung Balai, Di seberai Tanah Panai, Ngiga rangki besai ke simpai ibang pesaka. Siku beranyat angkat tedadang, Pejalai giu-giu, gui-gui, nyingkang baka ke deka tumbang, Tang mih jaku ke dipansut Masih letup-letup, mengkang nekang, Ensumbar patah belembang baja segala. Ada belandikka diri-empu kering nyelangking kijang, Tesanka tiang tebelian, inchi nam, Nengali sebatang enda mai orang, Itah enda baka orang ke nyan, Dendan kibung kasa. Nama dih pemula enti agi menya, kelia angai, Ku jaku sekeda bala ke bukai. Sigi mang pan kitai ke tu ari kepayang panduk padai; Sigi juring ari anting laja dikirai. Sigi muchuk ari sumbuk bemban beratai. Gagah kitai tepindahka bungkah batu chanai; Terandangka gentilang remang jurai, Teselapatka lubang kilat Ke mengkijap ngelambai lemai; Tepampulka lubang guntur Ke temepur inggar begagai; Teburuka chemaru, tepasungka remaung, Mudah terebahka gajah. Tang kemaya dia, tu dih baka: Baka kajang, kitai ke tu, Udah ilang siba; Baka ampang belantan, Udah tengelam puncha. Baka ipuh, udah abis pemisa; Baka pedang, udah rantung mata; Baka tapang, nadai agi rembia; Baka lubuk nadi agi baya; Baka chapak retak bereta, Nganti maya, perak belah. Taja pan hari tu nyau meri ujung panas, Pajar terang kurang mandang, mansang ayas, Panchar bulan nyau  seram, semakin jelas; Taja pan kitai enda baka menya kelia ingas, Lebuh ke agi kering nyelangking lelingas, Baka pas asu mangah. Tang apin mega maya tu, Tau dikumbai nyau udah limpas, Alai kitai mansang belelang Ke punggang remang, ngelimpas mata panas, Belayar nangga bintar tasik luas, Ke tisi jerit langit radas, Bekibungka kurung miga betipas; Bepuaka bunsa ambun nempias. Pendiau tu masih ganas, Pengasai tu masih regas, Runding masih meras, Ati tu masih keras. Penenguk apin puas, Penginin apin pukas, Sintak napas! Anang dulu lengkas, Udu kenanas, Sedanah nyerah alah! Pantang enda rari ninggalka kelang, Entaruh bangkai betunggang lupung; Ati nyeligi, nyemilu bindang, Biar rerebap patah sayap, Bulungka besurung betungkat patung; Agi idup agi ngelaban! Sumpah penikar anak Iban! DATAI BA PENGUNJUNG PNGIDUP Nya alai nya munyi sada bebuah ti dikumbai “Maya Semakin Nyaya”.  Diatu baru dibantaika kupas sada bebuah nya. Ba runding pengarang ke nengkebangka sada bebuah tu, reti “Maya Semakin Nyaya” nya, iya nya umur sida ke dikenang dalam sada tu tadi nyau makin tuai-setuai, lalu pejalai pen makin semak-sesemak ngagai pengujung umur (tauka disebut enggau jaku ti changka mimit – nyau semak-sesemak ngagai pintu kubur). Dalam Rentayan Ke-1 sada bebuah tu nyebut: Dinga raban empanyat bemunyi nyerarat beiap-iap, Inggap nyelikap di selingap, dikurung bungkung, Madahka hari nyau beginjat nyelandung lindung; Dinga bala ngingit bemunyi bejarit rit-rit Bejelangkit di legit empenit kampung, Madahka mata hari  udah teginsit, terunji chundung. Pekara ti dikarung dalam rentayan tu, iya nya pasal maya – nyau lemai – reti nya, nyau udah tuai umur; udah pinsin ari pengawa perintah (ke sida ke gawa perintah); udah pinsin ari ngereja pengawa bukai ti dikena idup, baka pengawa betanam betupi, bumai betaun, berikan enggau ke bukai, makai ngirup nyau bepanggai ba duit pinsin, tauka bepanggai ba sangkung sekalika andai ari anak-menantu enggau uchu-ambu. Dalam Rentayan Ke-2 sada tu nyebut: Peda aku, kami sebuat, ke serambau ke serangkat Bedau enda ngansat, masih enda rarat, Mengkang entap betugung di darung. Jaku randau agi nyampau ari lingkau jagung seladung; Jaku kenang agi enda alah bilang, Bejagang di remang, miga bekurung; Pengawa ke menya apin ulih lengka, Masih disara ke ujung-ujung; Pengingat ke manis dikenang enda abis-abis, Ketawa beterais dikelembung enggau enggau panjung; Pengingat ke pait dikejakuka ukai memimit, Ai mata beteresit labuh ngerunung. MULAIKA PEGINGAT LAMA Pekara ti dikarung dalam rentayan tu, iya nya kami sebuat ke serangkat nya – ke bela udah tuai umur, bela udah pinsin, bela enda tentu dapat, bela nadai tentu pengeregas agi – galak tak duduk betunga enggau pangan, lalu belabuh berandau mansau, panjai kenang pasal pendiau/pengawa ti diasai/dikereja lebuh ke agi biak, agi benung orang, agi kering tulang, agi regas, agi pengerai pendiau menya. Pekara ti dipekenangka nya, bisi iya ngasuh begedi, bisi ngasuh ketawa, lalu bisi mega ngenyinuka ati ti ngujungka ai mata tak enda berasai nitik beberis. Dalam Rentayan Ke-3, Ke-4 enggau Ke-5, dia sada nyebut munyi tu: Siku angkat beranyat nyauka tebimbing, Gagah nyau lemah, pengering betelu lusing, Mina jaku nya ke agi nyemilu, juring tetaing, Ensumbar patah sepering, rantai temaga; Lalu ngemenangka pesingan lengan kanan, tunjuk puting, Diri ke teleba nanamka mesingun, nguingka sterling Ngerambing di tinting, da entara garis menua. Siku angkat geguat enda dapat, Nyauka sebabat rebah rimpai, Anak gamal ke tinggal nyau sempiar, panggi utai, Enda nyalah-nyalah baka isi keli disalai; Tang jaku agi pemadu keru, chukup rangkai, Ensumbar rampung sentagai, patah kirai sangkuh bemata; Ada nusui diri-empu kala tepejuh, jauh pejalai Belelang  ke ujung Tanjung Balai, seberai Nanga Panai, Ngiga rangki besai ke simpai ibang pesaka. Siku beranyat angkat tedadang, Pejalai giu-giu, nyingkang baka ke deka tumbang, Tang mih jaku ke dipansut masih letup-letup, mengkang nekang, Ensumbar patah belembang baja segala; Ada belandikka diri-empu kering nyelangking kijang, Tesanka tiang tebelian, inchi nam, Nengali sebatang enda mai orang, Itah enda baka orang ke nyan, Dendan lintang kibung kasa. BETAMPUNG BETAMPUNG 
See author's posts
